จัสมินลุยโรดโชว์กองโครงสร้างพื้นฐาน26พ.ย.
จัสมินฯ  เดินสายโรดโชว์ขายกองทุนโครงสร้างพื้นฐานกิจการบรอดแบนด์ อินเทอร์เน็ต มูลค่าไม่เกิน 6.5 หมื่นล้านบาท
24 พ.ย. 2557

จัสมินฯ  เดินสายโรดโชว์ขายกองทุนโครงสร้างพื้นฐานกิจการบรอดแบนด์ อินเทอร์เน็ต มูลค่าไม่เกิน 6.5 หมื่นล้านบาท 
บริษัท จัสมิน อินเตอร์เนชั่นแนล (JAS) เตรียมนำเสนอข้อมูลการเสนอขายหน่วยลงทุนของกองทุนรวมโครงสร้างพื้นฐานบรอดแบนด์ อินเทอร์เน็ต จัสมิน โกรท (JASIF) มูลค่าไม่เกิน 6.5 หมื่นล้านบาท ให้แก่นักลงทุนในวันที่ 26 พ.ย.นี้ที่กรุงเทพมหานครและวันที่ 27 พ.ย.ที่เชียงใหม่ วันที่ 28 พ.ย.ที่ขอนแก่นและปิดท้ายที่หาดใหญ่ในวันที่ 1 ธ.ค. โดยมีบริษัทหลักทรัพย์จัดการกองทุนรวม (บลจ.) บัวหลวงบริหารจัดการกองทุน 
กองทุนจะลงทุนแบบมีกรรมสิทธิ์ในทรัพย์สินโครงสร้างพื้นฐานกิจการบรอดแบนด์ อินเทอร์เน็ตความเร็วสูง ได้แก่ เส้นใยแก้วนำแสงทั่วประเทศ โดยขณะนี้อยู่ระหว่างการพิจารณาอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และจะกำหนดวันและราคาเสนอขายหน่วยลงทุนในลำดับถัดไป โดยกำหนดลงทุนขั้นต่ำ 2,000 หน่วย
ทั้งนี้ การลงทุนของกองทุนในกิจการโครงสร้างพื้นฐานเป็นหลัก ซึ่งมีศักยภาพในการสร้างผลตอบแทนเพื่อเป็นรายได้ให้แก่กองทุนเพื่อให้กองทุนสามารถจ่ายผลตอบแทนให้ผู้ถือหน่วยลงทุนได้ในระยะยาว  โดยกองทุนมีนโยบายจ่ายเงินปันให้ผู้ถือหน่วยลงทุนไม่น้อยกว่าปีละ 2 ครั้งในกรณีที่กองทุนมีกำไรสะสมเพียงพอ เมื่อรวมแล้วในแต่ละงวดบัญชีจ่ายในอัตราไม่น้อยกว่า 90% ของกำไรสุทธิที่ปรับปรุงแล้ว